RESOLUCIÓN do 23 de maio de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo para a provincia de Ourense de rematantes, serradoiros e preparados industriais da madeira 2005-2006.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 02/11/2005

Visto o texto do convenio colectivo para a provincia de Ourense de rematantes, serradoiros e preparados industriais da madeira 2005-2006, código de convenio núm. 3200275, que tivo entrada nesta delegación provincial o día 18 de maio de 2005; subscrito con data do 5 de abril de 2005, en representación da parte económica, pola Asociación Empresarial de Serradoiros de Madeira de Ourense, e en representación dos traballadores do sector, polas centrais sindicais: Unión Xeral de Traballadores (UGT) e Comisións Obreiras (CC.OO.), e; de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo.
Esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Ourense, 23 de maio de 2005.
José Lage Lage
Delegado provincial de Ourense
Convenio colectivo para a provincia de Ourense
de rematantes, serradoiros e preparados industriais
da madeira 2005-2006
Artigo 1º.-Ámbito de aplicación.
O presente convenio colectivo afectaralle a todos os/as traballadores/as do sector de rematantes, serradoiros e preparados industriais da madeira e a todas as empresas do mesmo sector que estean establecidas ou que se establezan na provincia de Ourense. Queda excluído do presente convenio o persoal de alta dirección ou alto consello.
Artigo 2º.-Vixencia, prórroga e denuncia.
O presente convenio colectivo será de aplicación a partir do 1 de xaneiro de 2005 ata o 31 de decembro de 2006.
Entenderase prorrogado tacitamente de ano en ano, sempre que non sexa denunciado por algunha das partes polo menos con tres meses de antelación respecto do termo da súa vixencia. A devandita comunicación terá forma escrita e será dirixida á outra parte facendo constar os aspectos do convenio que se pretenden negociar, así como a representación que ten a parte denunciante. Así mesmo, entenderase prorrogado durante o tempo que medie entre a data da súa finalización e a entrada en vigor do novo convenio que o substitúa.
Artigo 3º.-Compensación e absorción.
As melloras do presente convenio poderán ser compensadas e absorbidas ata onde alcance o cómputo anual con aquelas condicións superiores que teñan establecidas as empresas ou as que se establezan por disposición legal, agás que expresamente se pacte o contrario.
Artigo 4º.-Condicións máis beneficiosas.
Todas as condicións persoais máis beneficiosas, consignadas en anteriores convenios ou pactos entre a patronal e os traballadores, serán respectadas individualmente.
Artigo 5º.-Xornada de traballo.
Como consecuencia do convenio xeral da madeira, a xornada anual de traballo efectivo será de 1.764 horas no 2005 e 1.760 no 2006.
Para compensar a xornada serán días libres: 24 de xuño, 26 de xullo, 31 de outubro, 5, 7, 9 de decembro, e media xornada do día 23 de decembro. Se algún dos días sinalados coincidise con festivo local, pasaría ao día anterior ou posterior, agás acordo entre empresa e traballadores para fixar outro distinto.
Estes días poderán ser substituídos por outros previo acordo entre a empresa e o traballador.
Artigo 6º.-Salarios.
Todo o persoal afectado polo presente convenio percibirá as retribucións consignadas na táboa salarial anexa, incrementadas, se é o caso, co prezo da antigüidade que corresponda e demais conceptos retributivos.
O incremento salarial para o ano 2005 é do 3% logo de aplicar os salarios de 2004 o 1,2% por aplicación da cláusula de revisión pactada.
Procederase á revisión dos salarios, se o IPC real de 2005 excedese do previsto.
Unha vez revisados os salarios, se procedese, no 2006 o incremento salarial será de 2 puntos e medio por riba do IPC previsto, con cláusula de revisión no IPC previsto, no caso de que o IPC real dese ano exceda das previsións. A cláusula de revisión aplicarase desde xaneiro.
Artigo 7º.-Antigüidade.
Desde o 30 de setembro de 1996 non se veñen aboando por este concepto novos dereitos quedando por tanto suprimidos.
Non obstante, os traballadores que tivesen xerado ou xerasen antes do 30 de setembro de 1996 novos dereitos e contías en concepto de antigüidade, manterán a cantidade consolidada na devandita data. A dita contía quedará reflectida na nómina de cada traballador como complemento persoal, baixo o concepto de antigüidade consolidada non sendo absorbible nin compensable.
O valor do quinquenio consolidado será de 21,16 euros/mes.
Artigo 8º.-Complemento de asistencia.
Aplicarase o mesmo incremento que o salario, é dicir 3% no 2005, con cláusula de revisión ao 2%, e para o 2006 dous puntos e medio por riba do IPC previsto, con revisión no que se supere o IPC previsto.
Este complemento plus de asistencia perderano aqueles traballadores que tivesen faltas de asistencia sen xustificar durante a xornada de traballo: o 20% do seu importe na primeira ausencia, o 40% na segunda e a totalidade a partir da 3ª. As faltas consideraranse tanto consecutivas como alternas dentro do mesmo mes natural.
Artigo 9º.-Axudas de custo e desprazamentos.
Todos/as os/as traballadores/as que, por necesidades da empresa e por orde desta, teñan que efectuar viaxes ou desprazamentos que lle impidan realizar as súas comidas ou pasar a noite no seu lugar habitual ou domicilio, terán dereito ás seguintes axudas de custo diarias:
Ano 2005:
-Axudas de custo completa con pernoita: 25 euros.
-Axudas de custo completa sen pernoita: 15 euros.
-Media axuda de custo: 8 euros.
Ano 2006:
-Axudas de custo completa con pernoita: 30 euros.
-Axudas de custo completa sen pernoita: 20 euros.
-Media axuda de custo: 10 euros.
Se por circunstancias excepcionais os gastos orixinados excedesen os importes establecidos para o efecto, o exceso deberá ser pagado pola empresa, logo de autorización do empresario, e posterior xustificación por parte do traballador.
Se a empresa se fixese cargo de todos os gastos, non aboará ningunha cantidade por estes conceptos.
Artigo 10º.-Gratificacións extraordinarias.
Consideraranse gratificacións extraordinarias coa denominación de paga do verán e paga do Nadal aquelas que deberán ser aboadas respectivamente, antes do 30 de xuño e do 20 de decembro de cada ano natural.
O importe das gratificacións extraordinarias do Nadal e do verán será o correspondente a 30 días de salario base máis antigüidade. A contía do salario base será a que se especifique para cada categoría
na táboa que consta no anexo I do presente convenio, á que haberá que engadir a correspondente á antigüidade.
Para o rateo das devanditas pagas teranse en conta os dous semestres naturais do ano: para a paga do verán, do 1 de xaneiro ao 30 de xuño; e para a paga do Nadal do 1 de xullo ao 31 de decembro. Ao persoal de nova incorporación na empresa faráselle efectiva a parte proporcional das gratificacións extraordinarias conforme os criterios anteriores, no momento de realizar a liquidación dos seus haberes.
Artigo 11º.-Contrato de formación.
O contrato de formación que realicen as empresas comprendidas dentro do ámbito funcional deste convenio terá por obxecto a formación práctica e teórica do traballador contratado. O devandito traballador non deberá ter ningún tipo de titulación, xa sexa superior, media, académica ou profesional, relacionada con cada posto de traballo para desempeñar.
O contido do contrato, ao igual que as súas posibles prórrogas, deberá formalizarse por escrito e figurará neste de xeito claro, a actividade ou profesión obxecto da formación.
En ningún caso se poderán realizar este tipo de contratos naquelas actividades nas que concorran circunstancias tóxicas, penosas, perigosas ou nocturnas.
Tamén estará prohibida a realización de horas extraordinarias.
A idade do traballador con contrato destas circunstancias non poderá ser inferior aos 16 anos nin superior aos 21 anos.
A duración máxima será de 3 anos, xa sexan alternos ou continuados, cunha ou varias empresas dentro do ámbito funcional do sector deste convenio.
Non se poderán realizar contratos de duración inferior a 6 meses podendo prorrogarse ata tres veces por períodos como mínimo de 6 meses.
Este tipo de contrato realizarase a tempo completo. O 15% do total da xornada dedicarase á formación teórica. Concretaranse no contrato as horas e días dedicados á formación. Así mesmo especificarase o centro formativo, se é o caso, encargado da ensinanza teórica. A ensinanza teórica, a ser posible deberá ser previa á formación práctica. O titor deberá velar pola adecuada formación do aprendiz así como de todos os riscos profesionais.
O traballo efectivo que preste o traballador na empresa deberá estar relacionado coa especialidade ou obxecto do contrato.
O salario que percibirá o traballador con contrato de formación será o 75%, 85% e 95% do salario do axudante ou categoría equivalente do presente convenio, durante o primeiro, segundo e terceiro ano de contrato, respectivamente.
No caso de cesamentos na empresa, entregaráselle ao traballador un certificado referente á formación teórica e práctica adquirida, no que constará a duración deste.
Artigo 12º.-Horas extraordinarias.
Conforme o disposto no Estatuto dos traballadores, as horas extraordinarias aboaranse cunha recarga do 75% sobre o valor da hora ordinaria.
Artigo 13º.-Vacacións.
A duración das vacacións anuais será de 30 días naturais a salario real ou parte proporcional que corresponda no caso de non levar traballando o ano requirido para o pleno desfrute deste dereito.
O total de días anuais de vacacións repartiranse para os efectos do seu desfrute, con carácter xeral, da seguinte forma: 15 días seguidos para gozar no verán e o resto para gozar de acordo entre a empresa e os traballadores, atendendo de forma prioritaria, ás necesidades de produción.
Deberá facerse pública, cun mínimo de 2 meses á data das vacacións.
A retribución que percibirán por vacacións comprenderá a media da totalidade das retribucións salariais percibidas durante o trimestre natural inmediatamente anterior á data de inicio destas, a excepción das horas extraordinarias e das gratificacións extraordinarias.
Os traballadores que cesen durante o transcurso do ano terán dereito a que, na liquidación que se lles practique no momento da baixa na empresa, se lles integre o importe da remuneración correspondente á parte proporcional das vacacións non desfrutadas.
Pola contra, nos cesamentos de carácter voluntario, se o traballador desfrutase de vacacións, a empresa poderá deducir na liquidación que se lle practique, a parte correspondente aos días de exceso xa desfrutados, en función do tempo de prestación de actividade laboral efectiva durante o ano.
Para os efectos do aboamento de vacacións, considerarase como tempo efectivamente traballado, o correspondente á incapacidade temporal, sexa cal sexa a súa causa. Emporiso, dado que o dereito ao desfrute das vacacións caduca co transcurso do ano natural, perderase este se ao seu vencemento o traballador continuase de baixa, aínda que manterá o dereito a percibir a diferenza entre a retribución de vacacións e a prestación de incapacidade temporal, de ser aquela de superior contía. O mesmo criterio aplicarase para os supostos de cesamentos por finalización de contrato.
Artigo 14º.-Contrato eventual por circunstancias da produción.
É o contrato celebrado ao amparo do artigo 15.1º b) do Estatuto dos traballadores, segundo redacción dada pola Lei 63/1997, do 30 de decembro, e que se concerta cando as circunstancias do mercado, acumulación de tarefas, ou exceso de pedidos así o exixisen, aínda tratándose da actividade normal da empresa. A duración máxima deste contrato será de 12 meses dentro dun período de 18 meses.
Artigo 15º.-Período de proba.
Poderase concertar por escrito un período de proba que, en ningún caso, poderá exceder de:
-Técnicos e titulados superiores, 6 meses.
-Técnicos de grao medio ou sen titulación e persoal administrativo cualificado, 2 meses.
-Oficiais de oficio e auxiliares administrativos, 1 mes.
-Resto do persoal, 15 días.
Artigo 16º.-Roupa de traballo.
O persoal afectado polo presente convenio recibirá da empresa as pezas de protección, hixiene e seguridade no traballo, tales como guantes, botas, ou calzado adecuado e traxes de faena ou roupa de traballo, estas últimas cada 6 meses; é obrigatorio o seu uso, cando o traballo o requira. As mencionadas pezas serán, en todo momento, propiedade da empresa e o traballador estará obrigado á boa conservación e uso. As empresas poderán facer constar nas devanditas pezas o anagrama desta e a da actividade.
Artigo 17º.-Revisión médica.
As empresas afectadas polo presente convenio solicitarán unha revisión médica anual para todo o cadro do persoal.
O tempo que o traballador empregue para asistir á devandita revisión será aboado pola empresa.
Artigo 18º.-Incapacidade temporal por accidente de traballo.
As empresas afectadas polo presente convenio aboaranlles a aqueles dos seus traballadores que se atopen na situación de incapacidade temporal como consecuencia de accidente de traballo ocorrido no centro de traballo ou in itinere e durante o tempo que dure a incapacidade temporal por esta causa, unha compensación económica consistente na diferenza que exista entre as prestacións que o traballador perciba da Seguridade Social e o salario real que lle corresponda segundo a súa categoría profesional.
Os traballadores percibirán nos tres primeiros días de baixa por enfermidade común o 75% do seu salario, na primeira baixa do ano.
Artigo 19º.-Póliza de seguros.
As empresas estarán obrigadas a concertar con primas íntegras ao seu cargo, no prazo de 3 meses a partir da contratación dun traballador, unha póliza de seguros para a cobertura de riscos de falecemento ou de incapacidade dos traballadores por accidente de traballo, incluído os in itinere que lle garanta ao traballador accidentado ou aos seus habentes-causa, no caso de falecemento producido por causa fortuíta, espontánea, exterior e independente.
As contías das primas serán as seguintes:
-24.040,48 euros por morte.
-24.040,48 euros por invalidez total.
-25.543,01 euros por invalidez absoluta.
-27.045,54 euros por gran invalidez.
No ano 2006 o seu importe será de:
-27.000 euros por morte e invalidez total.
-28.500 euros por invalidez absoluta.
-30.000 euros por gran invalidez.
A referida póliza só abranguerá os procesos iniciados a partir da vixencia e validez desta. Esta compensación é compatible coa pensión ou indemnización que poida causar o traballador na Seguridade Social ou Montepío. Non obstante, a indemnización á que se fai mención neste artigo, considerarase como entregada a conta da indemnización que, se é o caso, puidesen declarar con cargo ás empresas os tribunais de xustiza, unha vez que exista sentenza definitiva, sobresemento ou renuncia de accións.
Artigo 20º.-Comisión mixta paritaria.
Para a interpretación, vixilancia e cumprimento do presente convenio, constitúese unha comisión mixta paritaria, que estará integrada polas partes asinantes do presente convenio.
Disposicións derradeiras
Primeira.-Dereito supletorio.
No non previsto no presente convenio colectivo haberá que aterse ao disposto no Real decreto lexislativo 1/1995, do 24 de marzo, texto refundido da Lei do Estatuto dos traballadores e ao II convenio colectivo estatal da madeira, entre as centrais sindicais UXT, CC.OO. e Confemadera, como dereito de directa aplicación para todas aquelas empresas e traballadores do correspondente ámbito territorial.
Segunda.-Cláusula de submisión ao AGA.
Ante a importancia que poida ter a resolución pacífica dos conflitos laborais, a elaboración dun acordo interprofesional galego sobre procedementos extraxudiciais de solución de conflitos de traballo AGA, asinado entre a Confederación de Empresarios de Galicia (CEG) e as centrais sindicais UGT, e CC.OO., as partes asinantes deste convenio durante a súa vixencia acordan someterse ás disposicións contidas no AGA nos propios termos nos que están formulados.
Terceira.-Denuncia do convenio.
Cando exista denuncia do convenio de conformidade co artigo 2 deste, as partes asinantes comprométense a se reunir no mes de outubro de cada ano natural co fin de evitar a xeración de atrasos nos conceptos salariais.
Cuarta.-Cláusula de revisión.
No caso de que o IPC publicado polo INE, rexistrase a 31 de decembro do ano 2005 un incremento superior ao IPC previsto para este ano, a diferenza que se produza entre o IPC real menos o IPC previsto, aboarase nunha soa paga no mes de febreiro do ano seguinte. En todo caso o exceso, de darse, servirá de base para o cálculo do incremento para o seguinte ano.
Quinta.-Partes asinantes.
As partes asinantes do presente convenio son a Asociación Empresarial de Serradoiros de Madeira de Ourense e as centrais sindicais: UGT, CC.OO. ambas as partes con capacidade legal suficiente e
lexitimidade de conformidade co disposto no real decreto lexislativo que aproba o Estatuto dos traballadores.
Táboa salarial 2004 (tras aplicar a revisión do 1,2%)
Categoría
Soldo base
Complemento
asistencia
Total mes
Total ano
Peón
574,92
24,12
599,04
8.338,32
Axudante
574,92
49,75
624,67
8.645,88
Oficial de 2ª
574,92
61,52
636,44
8.787,12
Condutor
574,92
61,52
636,44
8.787,12
Auxiliar admtivo.
574,92
61,52
636,44
8.787,12
Oficial de 1ª
574,92
63,63
638,55
8.812,44
Encargado
574,92
65,78
640,70
8.838,24
ANEXO I
Táboa salarial
Categoría
Soldo base
Complemento
asistencia
Total mes
Total ano
Peón
592,17
24,84
617,01
8.588,46
Axudante
592,17
51,24
643,41
8.905,26
Oficial de 2ª
592,17
63,37
655,54
9.050,82
Condutor
592,17
63,37
655,54
9.050,82
Auxiliar admtivo.
592,17
63,37
655,54
9.050,82
Oficial de 1ª
592,17
65,54
657,71
9.076,86
Encargado
592,17
67,75
659,92
9.103,38